Partida de duminică seară dintre Liverpool și Wolves va marca sfârșitul unei ere pe Anfield. Va fi ultimul meci al lui Jurgen Klopp pe banca „cormoranilor”. Germanul și-a anunțat plecarea la începutul anului și nimic nu l-a făcut să-și schimbe decizia.
Oficialii de la Liverpool s-au mișcat rapid și s-au înțeles deja cu un nou tehnician. Arne Slot, antrenorul celor de la Feyenoord, a confirmat că din iunie va prelua atribuțiile lui Klopp. El nu a fost singurul de pe lista „cormoranilor”, însă a fost considerat cel mai potrivit.
Slot semnează cu Liverpool după ce a avut un sezon excelent la Feyenoord. Echipa sa a terminat pe locul doi în Eredivisie și a câștigat Cupa Olandei. Și în Europa, Feyenoord a făcut o figură frumoasă. Echipa lui Slot a terminat pe locul 3 în Champions League, într-o grupă cu Atletico Madrid, Lazio și Celtic.
Cu siguranță, misiunea lui Slot de a-l înlocui pe Jurgen Klopp nu va fi una deloc ușoară, având în vedere cât de îndrăgit de fanii echipei era germanul. Până să debuteze oficial la echipă, acesta are o bătaie de cap clasică pentru Premier League.
Liverpool și Manchester City se bat pentru transferul lui Anthony Gordon. Cele două echipe au dominat fotbalul britanic în ultimele 10 sezoane, iar acum se pare că vor să pună mâna pe unul dintre cei mai buni fotbaliști englezi.
David Ornstein, reporterul celor de la The Athletic, a vorbit de o posibilă despărțire a lui Anthony Gordon de Newcastle. Jurnalistul a precizat că mai multe cluburi de top s-au interesat de serviciile fotbalistului, însă e greu de crezut că vor reuși să semneze cu acesta, întrucât Newcastle nu își dorește să îl vândă. Opțiune pe care Liverpool și Manchester City vor să o schimbe.
Anthony Gordon este unul dintre cei mai apreciați fotbaliști englezi din Premier League. Atacantul, în vârstă de numai 23 de ani, a ajuns la Newcastle în sezonul 2022/2023, când a fost cumpărat de la Everton pentru 45 de milioane de euro. În acest sezon, a reușit să înscrie 11 goluri și să ofere 10 assisturi în 35 de meciuri. Cert este că Newcastle nu va renunța în vară la el decât pentru minimum 100 de milioane de euro!
Arne Slot nu se va putea baza pe serviciile a doi jucători experimentați din sezonul viitor. Conducerea celor de la Liverpool a luat decizia să se despartă de Joel Matip și Thiago Alcantara.
Ambii fotbaliști au avut un sezon de coșmar, plin de accidentări, și era foarte puțin probabil ca Matip și Thiago Alcantara să rămână pe Anfield. Spaniolul a jucat un singur meci în această stagiune. Cel mai probabil, cei doi vor primi oferte din campionatul Arabiei Saudite.